作者：仇远
词牌/韵律：摸鱼儿

paragraphs: 爱青山、去红尘远，清清谁似巢许。
白云窗冷灯花小，夜静对床听雨。
愁不语。
念锦屋瑶筝，却伴闲云住。
莲心尚苦。
谩自折兰苕，答书蕉叶，都是断肠句。
鸥沙外，还笑失群鸳鸯。
凄凉烟水深处。
碧笺空寄江南弄，鸦墨乱无行数。
梅半树。
怅未识、佳人日暮情谁与。
何时辇路。
共系柳游鞯，印苔金屐，湖曲步春去。